Κανονισμός (ΕΚ) αριθ. 1472/2003 της Επιτροπής

της 20ής Αυγούστου 2003

για το άνοιγμα και τη διαχείριση κοινοτικής δασμολογικής ποσόστωσης για χυμό και μούστο σταφυλιών από την περίοδο εμπορίας 2003/2004

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως το άρθρο 62 παράγραφος 1 του κανονισμού αυτού,

Εκτιμώντας τα ακόλουθα:

(1) Όπως προβλέπεται στη συμφωνία που έχει συναφθεί στο πλαίσιο των πολυμερών εμπορικών διαπραγματεύσεων του Παγκόσμιου Οργανισμού Εμπορίου, η Κοινότητα έχει αναλάβει τη δέσμευση να ανοίξει ετήσια δασμολογική ποσόστωση για την εισαγωγή 14000 τόνων χυμού και μούστου σταφυλιών.

(2) Ο κανονισμός (ΕΚ) αριθ. 2012/96 της Επιτροπής, περί ανοίγματος και τρόπου διαχείρισης κοινοτικής δασμολογικής ποσόστωσης όσον αφορά τους χυμούς και μούστους σταφυλιών για την περίοδο εμπορίας 1996/97(3), όπως τροποποιήθηκε από τον κανονισμό (ΕΚ) αριθ. 2499/97(4), προβλέπει τη διαχείριση της ποσόστωσης αυτής βάσει της έκδοσης αδειών εισαγωγής.

(3) Για λόγους διοικητικής απλούστευσης και βελτίωσης της αποτελεσματικότητας, πρέπει να βελτιωθεί η διαχείριση της εν λόγω ποσόστωσης. Η κτηθείσα πείρα από την εφαρμογή του συστήματος εξυπηρέτησης με χρονική σειρά προτεραιότητας σε άλλες δασμολογικές ποσοστώσεις στον αμπελοοινικό τομέα είναι θετική. Συνεπώς, η διαχείριση της δασμολογικής ποσόστωσης για χυμό και μούστο σταφυλιών πρέπει να γίνει σύμφωνα με τις διατάξεις του άρθρου 62 παράγραφος 2 στοιχείο α) του κανονισμού (ΕΚ) αριθ. 1493/1999 και βάσει των διατάξεων των άρθρων 308α, 308β και 308γ του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου, περί θεσπίσεως του κοινοτικού τελωνειακού κώδικα(5), όπως τροποποιήθηκε τελευταία από τον κανονισμό (ΕΚ) αριθ. 1335/2003(6).

(4) Η υπαγωγή στη δασμολογική ποσόστωση υπόκειται σε μία συγκεκριμένη τελική χρήση. Ο έλεγχος της συμμόρφωσης με τις διατάξεις όσον αφορά την τελική χρήση πρέπει να διενεργείται από τις τελωνειακές αρχές σύμφωνα με τις διατάξεις του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα(7), όπως τροποποιήθηκε τελευταία από τον κανονισμό (ΕΚ) αριθ. 2700/2000(8) και του κανονισμού (ΕΟΚ) αριθ. 2454/93, όσον αφορά τα εμπορεύματα που τίθενται σε ελεύθερη κυκλοφορία με μειωμένο δασμό λόγω της τελικής χρήσης τους.

Λαμβανομένης υπόψη της σημαντικής μείωσης των δασμών και του συναφούς δημοσιονομικού κινδύνου σε περίπτωση μη συμμόρφωσης με τους εν λόγω κανόνες, πρέπει να καταστεί υποχρεωτική η απαίτηση για τη σύσταση εγγύησης η οποία θα καλύπτει τον κίνδυνο αυτό. Σύμφωνα με τους κανόνες της κοινοτικής τελωνειακής νομοθεσίας, οι τελωνειακές αρχές απαιτούν ενιαία εγγύηση για την κάλυψη του δημοσιονομικού κινδύνου που συνδέεται με ενδεχόμενη τελωνειακή οφειλή για τα σχετικά εμπορεύματα.

(5) Κρίνεται λοιπόν σκόπιμο να καταργηθεί ο κανονισμός (ΕΚ) αριθ. 2012/96 και να αντικατασταθεί από νέο κανονισμό.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Άνοιγμα της δασμολογικής ποσόστωσης

1. Δασμολογική ποσόστωση για την εισαγωγή 14000 τόνων χυμού και μούστου σταφυλιών που υπάγονται στους κωδικούς ΣΟ 2009 61 90, 2009 69 11, 2009 69 19, 2009 69 51 και 2009 69 90 (στο εξής "η δασμολογική ποσόστωση"), ανοίγει κάθε χρόνο για περίοδο που αρχίζει την 1η Σεπτεμβρίου και λήγει στις 31 Αυγούστου του επομένου έτους.

Η δασμολογική ποσόστωση φέρει τον αύξοντα αριθμό 09.0067.

2. Ο χυμός και ο μούστος σταφυλιών που αναφέρονται στην παράγραφο 1 χρησιμοποιούνται για την παρασκευή χυμού σταφυλιών ή/και για την παρασκευή προϊόντων εκτός του αμπελοοινικού τομέα όπως μη αλκοολούχα ποτά, μαρμελάδες και σάλτσες.

Η μεταποίηση των εν λόγω χυμού και μούστου σταφυλιών πραγματοποιείται εντός έξι μηνών μετά τη θέση σε ελεύθερη κυκλοφορία των σχετικών προϊόντων.

Άρθρο 2

Διαχείριση της δασμολογικής ποσόστωσης

Η διαχείριση της δασμολογικής ποσόστωσης πραγματοποιείται βάσει συστήματος εξυπηρέτησης με χρονική σειρά προτεραιότητας σύμφωνα με τις διατάξεις των άρθρων 308α, 308β και 308γ του κανονισμού (ΕΟΚ) αριθ. 2454/93.

Άρθρο 3

Δασμοί

Οι δασμοί που εφαρμόζονται στο πλαίσιο της δασμολογικής ποσόστωσης είναι οι δασμοί ad valorem που αναφέρονται για κάθε κωδικό ΣΟ καθώς και, όσον αφορά τα προϊόντα που υπάγονται στον κωδικό ΣΟ 2009 69 11, ο ειδικός δασμός που εκφράζεται σε ευρώ/χιλιόγραμμο και που προβλέπεται στο κοινό δασμολόγιο των Ευρωπαϊκών Κοινοτήτων.

Άρθρο 4

Παρακολούθηση της τελικής χρήσης

Για να τύχουν του ευεργετήματος της δασμολογικής ποσόστωσης, τα εμπορεύματα παραμένουν υπό τελωνειακή επιτήρηση όπως αναφέρεται στο άρθρο 82 του κανονισμού (ΕΟΚ) αριθ. 2913/92 και στα άρθρα 291 έως 300 του κανονισμού (ΕΟΚ) αριθ. 2454/93.

Κατά παρέκκλιση των διατάξεων του άρθρου 293 παράγραφος 1 στοιχείο ε) του κανονισμού (ΕΟΚ) αριθ. 2454/93, η σύσταση εγγύησης είναι υποχρεωτική. Η εγγύηση αυτή καλύπτει τη διαφορά δασμού μεταξύ του δασμολογικού συντελεστή erga omnes τρίτης χώρας και του δασμολογικού συντελεστή στο πλαίσιο της δασμολογικής ποσόστωσης όπως εκτίθεται στο άρθρο 3 του παρόντος κανονισμού.

Άρθρο 5

Κατάργηση

Με το παρόν ο κανονισμός (ΕΚ) αριθ. 2012/96 καταργείται.

Άρθρο 6

Θέση σε ισχύ

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Σεπτεμβρίου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Αυγούστου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 179 της 14.7.1999, σ. 1.

(2) ΕΕ L 122 της 16.5.2003, σ. 1.

(3) ΕΕ L 269 της 22.10.1996, σ. 8.

(4) ΕΕ L 345 της 16.12.1997, σ. 15.

(5) ΕΕ L 253 της 11.10.1993, σ. 1.

(6) ΕΕ L 187 της 26.7.2003, σ. 16.

(7) ΕΕ L 302 της 19.10.1992, σ. 1.

(8) ΕΕ L 311 της 12.12.2000, σ. 17.